Piše: Vanja Deželić

Ministar pravosuđa Orsat Miljenić najavio je povećanje obveznog temeljnog kapitala tvrtki na pedeset ili čak sto tisuća kuna "jer će ljudi tada jasnije znati s kime posluju - s malim trgovačkim društvom od desetak kuna ili s tvrtkom čija je temeljna imovina stotinu tisuća kuna, pa je samim time i sigurnija za poslovanje". Stručnjaci su takvu najavu dočekali u čudu i zapravo pomalo ismijali ministra.



Naime, vlada se prvo hvali omogućavanjem da se 'jednostavne' tvrtke osnuju za samo 10 kuna, a zatim uvodi novu, za mnoge nepremostivu prepreku. Kakvog to ima smisla?





LJUBO JURČIĆ: To je činovnički pristup koji pokazuje nerazumijevanje načina poslovanja. Nije dovoljno imati registriranu tvrtku i neki kapital jer ona ne radi sama. Bez ideje, inovacije i umijeća nemate ništa

- To ništa ne znači, to je činovnički pristup koji pokazuje nerazumijevanje načina poslovanja. Nije dovoljno imati registriranu tvrtku i neki kapital jer ona ne radi sama. Bez ideje, inovacije i umijeća nemate ništa, a to nikako ljudi u Hrvatskoj ne mogu shvatiti - rekao nam je profesor Ljubo Jurčić.



Proveo je godine i godine u raznim poduzećima, poslovao s mnogim ljudima, spašavao je tvrtke i razumije se u brojke. Zato mu nije jasno što to ministar Miljenić pokušava postići s ovom, ali i onom idejom o otvaranju tvrtke za deset kuna.



- Nema smisla nekoga siliti na tolik obvezni temeljni kapital jer osim registracije bitno je dvadesetak drugih faktora, bez kojih tvrtka ne može uspjeti. Treba slušati ideje i pratiti inovacije, a ne isključivo obavljati registracije i promatrati to kao jedino mjerodavno - kaže Jurčić.



Uspješni menadžer s ugim stažom te i nekadašnji pomoćnik ministra pomorstva, prometa i infrastrukture Zlatka Komadine s rekordno kratkim stažom, Vladimir Ferdelji ostao je zatečen najavama ministra pravosuđa.





VLADIMIR FERDELJI: Čemu služe te kompanije u ovom slučaju? Razgraničit ćemo njih i one s većim kapitalom do te mjere da će im se onemogućiti poslovanje, a to je u potpunosti kontradiktorno s prethodnim potezima

- Ako temeljni kapital nije značajan, tada ne može pokriti poslovanje tvrtke. Iznosio 20 ili 50 tisuća to nema veze, razlika je u tom smislu beznačajna. Ali značajna je za male kompanije kojima bi se novom odredbom onemogućilo poslovanje. Stoga, taj potez nikako nije dobar i njime si Vlada skače u usta - kazao je Ferdelji.



Vladajući su uveli odredbu o otvaranju tvrtki za deset kuna te se hvalili stvaranjem poduzetničke klime, pokretanjem gospodarstva i investicija. No potez koji slijedi sve to poništava.



- Čemu služe te kompanije u ovom slučaju? Razgraničit ćemo njih i one s većim kapitalom do te mjere da će im se onemogućiti poslovanje, a to je u potpunosti kontradiktorno s prethodnim potezima - smatra Ferdelji.



Kao rješenje za hrvatske poduzetnike vidi poticanje poduzetničke klime na način da se otvaranje firmi olakša što je više moguće i da to bude pod što većom kontrolom kako bi se poduzetnicima omogućilo normalno i lako poslovanje.